**Noteikumu projekta „Noteikumi par neatkarīgiem ekspertiem ēku energoefektivitātes jomā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ēku energoefektivitātes likuma 12. panta ceturtā daļa. |
| 2. | Pašreizējā situācija un problēmas | Eiropas Parlaments un Padome 2010. gada 19. maijā pieņēma direktīvu 2010/31/ES par ēku energoefektivitāti (turpmāk – direktīva 2010/31/ES), kura aizstāj Eiropas Parlamenta un Padomes 2002. gada 16. decembra direktīvu 2002/91/EK par ēku energoefektivitāti (turpmāk – direktīva 2002/91/EK).  Lai nodrošinātu direktīvas 2010/31/ES par ēku energoefektivitāti prasību pārņemšanu Saeimā 2012. gada 6. decembrī pieņemts Ēku energoefektivitātes likumu, kas stājās spēkā 2013. gada 9. janvārī. Ar minētā likuma spēkā stāšanos spēku zaudēja iepriekš spēkā esošais Ēku energoefektivitātes likums (2008. gada 13. marts).  Vienlaikus Ēku energoefektivitātes likuma 12. panta ceturtā daļa uzliek par pienākumu Ministru kabinetam noteikt neatkarīga eksperta kompetences prasības un kompetences apliecināšanas kārtību, neatkarīga eksperta reģistrācijas un uzraudzības kārtību, kā arī neatkarīgu ekspertu reģistra datu saturu un izmantošanas kārtību.  Tāpat Ēku energoefektivitātes likuma pārejas noteikumu 6. punkts nosaka, ka līdz jaunu Ministru kabineta noteikumu spēkā stāšanās dienai, bet ne ilgāk kā līdz 2013. gada 30. jūnijam piemērojami Ministru kabineta 2009. gada 13. janvāra noteikumi Nr. 26 „[Noteikumi par energoauditoriem](http://www.likumi.lv/doc.php?id=187068)”.  No šobrīd spēkā esošajiem Ministru kabineta 2009. gada 13. janvāra noteikumiem Nr. 26 „[Noteikumi par energoauditoriem](http://www.likumi.lv/doc.php?id=187068)” izriet prasības trīs atšķirīgas kompetences darbībām:   * ēkas energoefektivitātes novērtēšana un ēkas energoefektivitātes sertifikāta izdošana; * projektējamu jaunbūvju un rekonstruējamu ēku energoefektivitātes novērtēšana un ēkas energoefektivitātes pagaidu sertifikāta izdošana; * apkures katlu un gaisa kondicionēšanas sistēmu energoefektivitātes pārbaude un pārbaudes akta izdošana.   Energoauditora sertifikāts projektējamu jaunbūvju un rekonstruējamu ēku energoefektivitātes novērtēšanai un ēkas energoefektivitātes pagaidu sertifikāta izdošanai nav nepieciešams personām, kuras būvniecības jomas normatīvajos aktos noteiktā kārtībā saņēmušas būvprakses sertifikātu sertificēšanas jomā „ēku konstrukciju projektēšana”.  Energoauditora sertifikāts apkures katla pārbaudes akta vai gaisa kondicionēšanas sistēmas pārbaudes akta izsniegšanai nav nepieciešams personām, kuras būvniecību regulējošajos normatīvajos aktos noteiktajā kārtībā saņēmušas būvprakses sertifikātu siltumapgādes sistēmu vai apkures un ventilācijas sistēmu būvniecības jomā.  Energoauditoram jāatbilst šādām prasībām: 1) jābūt teorētiskām zināšanām, kas apgūtas izglītības programmas ietvaros; 2) jābūt iegūtai praktiskai pieredzei, ja nepieciešamās teorētiskās zināšanas apgūtas profesionālās tālākizglītības programmas ietvaros; 3) jābūt nokārtotai kompetences pārbaudei un saņemtam energoauditora sertifikātam.  Energoauditora sertifikāciju veic kompetentas sertificēšanas institūcijas, kuru kompetence novērtēta atbilstības novērtēšanas jomas normatīvajos aktos noteiktajā kārtībā un saskaņā ar standartu LVS EN ISO/IEC 17024:2005 „Atbilstības novērtēšana. Vispārīgās prasības personu sertificēšanas institūcijām” (turpmāk – LVS EN ISO/IEC 17024:2005). Standartā LVS EN ISO/IEC 17024:2005 reglamentētas administratīvās prasības sertificēšanas institūcijām, prasības personālam, procesu dokumentēšanai, kā arī sertificēšanas procedūras, t.sk. personas kompetences pārbaudes (eksaminācijas) kārtība.  Energoauditoru sertificēšanas (atbilstības novērtēšanas) uzdevuma deleģēšana akreditētām sertificēšanas institūcijām pamatota likumā Par atbilstības novērtēšanu. Saskaņā ar likuma Par atbilstības novērtēšanu 6. panta pirmo daļu atbilstības novērtēšanu reglamentētajā sfērā veic atbilstības novērtēšanas institūcijas, kuras akreditētas normatīvajos aktos noteiktajā kārtībā. Saskaņā ar likuma Par atbilstības novērtēšanu 7. pantu konkrētā atbilstības novērtēšanas objekta būtiskās prasības un to ievērošanas uzraudzības mehānismu pēc atbildīgās ministrijas priekšlikuma nosaka Ministru kabinets.  Energoauditoru sertifikācija ietver sertifikāta piešķiršanu, tā derīguma termiņa pagarināšanu, darbības apturēšanu un anulēšanu. Energoauditora sertifikāta darbības apturēšana un anulēšana noteikta, lai nodrošinātu energoauditoru darbības uzraudzību un aizstāvētu klientu intereses.  Latvijā ir trīs energoauditoru sertificēšanas institūcijas: 1) SIA „PSI Grupa”, [www.psi.lv](http://www.psi.lv), 2) Latvijas Siltuma, gāzes un ūdens tehnoloģijas inženieru savienība, [www.lsgutis.lv](http://www.lsgutis.lv), 3) SIA „Mācību un konsultāciju centrs ABC”, [www.abc.edu.lv](http://www.abc.edu.lv).  Energoauditoru reģistrs ir pieejams Ekonomikas ministrijas mājas lapā: <http://www.em.gov.lv/em/2nd/?cat=30272>.  Energoauditoru reģistru plānots iekļaut Būvniecības informācijas sistēmā (turpmāk – BIS). Ekonomikas ministrija īsteno Eiropas Savienības fondu 3.2.2.1.1. apakšaktivitātes „Informācijas sistēmu un elektronisko pakalpojumu attīstība” projektu „Būvniecības informācijas sistēmas izstrāde” (ID. 3DP /3.2.2.1.1/08/IPIA/IUMEPLS/004). Projekta īstenošanas ilgums ir no 2010. gada 7. janvāra līdz 2014. gada 1. janvārim. |
| 3. | Saistītie politikas ietekmes novērtējumi un pētījumi | Noteikumu projekta izstrādei politikas ietekmes novērtējumi un pētījumi nav veikti. |
| 4. | Tiesiskā regulējuma mērķis un būtība | Noteikumu projekts izšķir divas neatkarīgu ekspertu grupas:  1) energoauditori – personas, kuras apliecinājušas kompetenci un saņēmušas kompetenci apliecinošu dokumentu šo noteikumu projektā noteiktajā kārtībā;  2) būvniecības speciālisti – personas, kuras saņēmušas būvprakses vai arhitekta prakses sertifikātu būvniecību regulējošos normatīvos aktos noteiktā kārtībā, kas dod tām tiesības darboties būvniecības jomās, t.sk. ēku būvprojektēšanas ietvaros nepieciešamo ēkas energoefektivitātes novērtēšanu vai uzbūvētu ēku apkures sistēmu un gaisa kondicionēšanas sistēmu pārbaudi. Personu, kuras saņēmušas būvprakses vai arhitekta prakses sertifikātu noteikumu projektā noteiktajās būvprakses vai arhitekta prakses jomās, izglītība atbilst noteikumu projektā izvirzītajām prasībām neatkarīgiem ekspertiem – energoauditoriem.  Neatkarīgi no tā vai neatkarīgs eksperts ir būvniecības speciālists vai energoauditors, prasības tā darbībai nosaka noteikumu projekts, proti:   * neatkarīgs eksperts, kurš ir saņēmis energoauditora sertifikātu ēku energoefektivitātes novērtēšanas jomā ir tiesīgs veikt ekspluatējamu ēku un to daļu energosertifikāciju un projektējamu, rekonstruējamu, renovējamu ēku un to daļu pagaidu energosertifikāciju; * neatkarīgs eksperts, kurš ir saņēmis energoauditora sertifikātu apkures sistēmu un gaisa kondicionēšanas sistēmu pārbaudes jomā ir tiesīgs veikt apkures sistēmu un gaisa kondicionēšanas sistēmu pārbaudi; * neatkarīgs eksperts, kurš ir saņēmis būvprakses sertifikātu ēku konstrukciju projektēšanas jomā vai siltumapgādes un ventilācijas sistēmu projektēšana jomā vai arhitekta prakses sertifikātu ir tiesīgs veikt projektējamu, rekonstruējamu, renovējamu ēku un to daļu pagaidu energosertifikāciju; * neatkarīgs eksperts, kurš ir saņēmis būvprakses sertifikātu apkures un ventilācijas sistēmu būvniecības jomā ir tiesīgs veikt apkures sistēmu un gaisa kondicionēšanas sistēmu pārbaudi vai apkures sistēmu un gaisa kondicionēšanas sistēmu pārbaudi.   Lai arī noteikumu projektā pamatā ir pārņemtas Ministru kabineta 2009. gada 13. janvāra noteikumos Nr. 26 „[Noteikumi par energoauditoriem](http://www.likumi.lv/doc.php?id=187068)” ietvertās prasības, noteikumu projekts paredz šādas būtiskākās izmaiņas:  - ieviesta pārkāpumu uzskaites punktu sistēma par konstatētajiem pārkāpumiem un nosacījumi neatkarīga darbības apturēšanai vai par tiesību sniegt neatkarīga eksperta pakalpojumus ēku energoefektivitātes jomā apturēšanu atkarībā no uzskaitīto punktu skaita;  Minētās sistēmas ieviešana ir saistīta ar to, ka iepriekš par pārkāpumu paredzētā sankcija bija sertifikāta darbības apturēšana vai anulēšana, kas visos gadījumos nebija uzskatāms par samērīgu sankciju neatkarīga eksperta (energoauditora) izdarītajam pārkāpumam. Turklāt iepriekš nepastāvēja visām sertificēšanas institūcijām saistoši vienoti kritēriji pēc kuriem vērtēt izdarīto pārkāpumu un tādēļ vienādos gadījumos varēja tikt pieņemti atšķirīgi lēmumi. Tāpat atsevišķas sertificēšanas institūcijas izvairījās apturēt vai anulēt sertifikāta darbību un tādējādi tas pats neatkarīgs eksperts (energoauditors) turpināja izdarīt tos pašus profesionālās darbības pārkāpumus.  - saistībā ar administratīvā sloga mazināšanu atcelta energoauditoru resertifikācija (neatkarīga eksperta atkārtota kompetences pārbaude), kuru kompensē pārkāpumu uzskaites punktu sistēmas ieviešana;  - neatkarīgu ekspertu uzraudzības kārtība paredz profesionālās darbības izvērtēšanu ne tikai gadījumos, kad saņemta sūdzība par konstatētiem normatīvo aktu pārkāpumiem, bet arī izlases veidā pēc Ekonomikas ministrijas pieprasījuma;  - noteikta neatkarīga eksperta darbības apturēšana pie noteikta pārkāpumu punktu skaita (10 punkti), kas tostarp saņemti par apzinātiem energoefektivitātes jomas normatīvo aktu pārkāpumiem. Par apzinātiem pārkāpumiem uzskatāma ēku energoefektivitātes novērtējumos izmantoto datu vai aprēķina rezultātu sagrozīšana pasūtītāja vai citas personas interesēs, piemēram, ēkas energoefektivitātes novērtējumā norādot datus par enerģijas patēriņu, kas atšķiras no datiem, ko var apliecināt siltumapgādes vai energoapgādes uzņēmums, aprēķinos izmantojot vērtības par ēku vai tās elementiem, kas nepamatoti atšķiras no faktiskajām, normatīvos aktos vai standartos noteiktajām, kā arī nosakot ēkas energoefektivitātes rādītājus bez atbilstošu aprēķinu veikšanas.  - lai paaugstinātu neatkarīga eksperta atbildību un mazinātu riskus klientiem saņemt nekvalitatīvus pakalpojumus, noteikts, ka gadījumā, ja sertificēšanas institūcija pieņēmusi lēmumu apturēt neatkarīga eksperta tiesības sniegt neatkarīga eksperta pakalpojumus ēku energoefektivitātes jomā, persona var pieteikties uz atkārtota kompetences apliecināšanu ne ātrāk kā gada laikā pēc lēmuma par tiesību sniegt neatkarīga eksperta pakalpojumus ēku energoefektivitātes jomā apturēšanu spēkā stāšanās;  - lai novērstu vienlaicīgu dublējošu vairāku sertificēšanas institūciju rīcību, ko persona var izmantot vienlaicīgi piesakoties kārtot kompetences pārbaudi vairākās sertificēšanas institūcijās, mazinātu administratīvu slogu, un nodrošinātu kompetences pārbaužu pēctecību, vērtējumu salīdzināmību un personas progresa novērtējumu, iekļauts nosacījums, ka divus mēnešus pēc atteikuma piešķirt energoauditora kompetenci persona atkārtotu kompetences apliecināšanu kārto tajā pašā sertificēšanas institūcijā, kura atteikusi kompetences piešķiršanu. Vienlaicīgi, lai nodrošinātu sertificēšanas institūciju pakalpojumu konkurenci, noteikts, ka sešus mēnešus pēc tam, kad ir stājies spēkā lēmums par atteikumu personai piešķirt energoauditora kompetenci, persona var pieteikties uz kompetences apliecināšanu arī citā sertificēšanas institūcijā.  - ņemot vērā, ka saskaņā ar noteikumu projektu par neatkarīgu ekspertu var būt personas, kura būvniecību regulējošos normatīvajos aktos noteiktā kārtībā ir ieguvušas būvprakses sertifikātu ēku konstrukciju projektēšanas jomā vai siltumapgādes un ventilācijas sistēmu būvniecības jomā vai arhitekta prakses sertifikātu, noteikumos iekļauts nosacījums šīm personām reģistrēties neatkarīgu ekspertu reģistrā un apliecināt ēkas energoefektivitātes aprēķina metodes vai apkures sistēmu un gaisa kondicionēšanas sistēmu pārbaudes kārtības apguvi. Šāda kārtība noteikta, ņemot vērā, ka ne tikai daļa no minētajām arhitekta prakses vai būvprakses jomās sertificētām personām praktiski nodarbojas ar ēku energoefektivitātes novērtēšanu vai apkures sistēmu un gaisa kondicionēšanas sistēmu pārbaudi. Tādējādi arhitekta prakses vai būvprakses jomās sertificētu personu reģistrēšana neatkarīgu ekspertu reģistrā ļaus labāk nodrošināt neatkarīgu ekspertu uzraudzību;  - precizēti uzraudzītas prakses termiņi neatkarīga eksperta – energoauditora kompetences iegūšanai. |
| 5. | Projekta izstrādē iesaistītās institūcijas | Noteikumu projektu izstrādāja Ekonomikas ministrija.  Par projektu tika informētas:   * Latvijas energoauditoru asociācija, * Latvijas Siltuma, gāzes un ūdens tehnoloģijas inženieru savienība, * Latvijas Arhitektu savienība. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Noteikumu projekts nosaka sertificēšanas institūciju akreditāciju pēc standarta LVS EN ISO/IEC 17024:2012 “Atbilstības novērtēšana. Vispārīgās prasības personu sertificēšanas institūcijām (ISO/IEC 17024:2012)” (turpmāk – standarts LVS EN ISO/IEC 17024:2012). Standarta LVS EN ISO/IEC 17024:2012 piemērošanas noteikumu projektā noteikta, jo standarts nosaka starptautiski atzītus principus un detalizētas prasības personāla sertificēšanas institūcijām.  Standarts LVS EN ISO/IEC 17024:2012 nav tulkots valsts valodā, standarta tulkošanai finansējums paredzēts Ekonomikas ministrijas 2013. gada budžetā un to plānots iztulkot līdz 2013. gada 1. septembrim. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Noteikumu projekts attiecas uz energoauditoriem, kā arī uz sertificētiem arhitektiem un sertificētiem būvniecības speciālistiem būvprakses jomās: būvju konstrukciju projektēšana, siltumapgādes un ventilācijas sistēmu projektēšana, siltumapgādes un ventilācijas sistēmu būvdarbu vadīšana un būvuzraudzība.  Latvijā 2013. gada maijā ir:   * 100 sertificēti energoauditori, kas tiesīgi izsniegt ēkas energosertifikātu vai ēkas pagaidu energosertifikātu; * 387 būvju konstrukciju projektēšanas jomā sertificēti būvspeciālisti, kas tiesīgi izsniegt ēkas pagaidu energosertifikātu (pēc noteikumu pieņemšanas šādas tiesības iegūs 889 sertificēti arhitekti un 278 siltumapgādes un ventilācijas sistēmu projektēšanas jomā sertificēti būvspeciālisti); * 768 siltumapgādes un ventilācijas sistēmu būvniecības (projektēšanas vai būvdarbu vadīšanas un būvuzraudzības) jomā sertificēti būvspeciālisti, kas tiesīgi izsniegt apkures sistēmu un gaisa kondicionēšanas sistēmu pārbaudes aktus. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Esošo ekspertu (energoauditoru, projektētāju, apkures un gaisa kondicionēšanas sistēmu būvniecības speciālistu) tiesības un pienākumus noteikumu projekts neietekmē.  Noteikumu projekts paredz jaunas tiesības sertificētiem arhitektiem un sertificētiem siltumapgādes un ventilācijas sistēmu projektētājiem izsniegt ēku pagaidu energosertifikātus. |
| 5. | Administratīvās procedūras raksturojums | Noteikumu projektā noteiktā neatkarīgu ekspertu reģistrācijas kārtība nosaka, ka reģistrāciju neatkarīgu ekspertu reģistrā veic:  1) sertificēšanas institūcijas par neatkarīgiem ekspertiem, kuri ieguvuši energoauditora kompetenci (saglabāta kārtība, kas noteikta Ministru kabineta 2009. gada 13. janvāra noteikumos Nr. 26 „Noteikumi par energoauditoriem”);  2) paši neatkarīgi eksperti, kuri ir ieguvuši arhitekta prakses sertifikātu vai būvprakses sertifikātu ēku konstrukciju projektēšanas jomā vai apkures un ventilācijas sistēmu būvniecības jomā.  Neatkarīgu ekspertu reģistrs ir valsts informācijas sistēma, kuras pārzinis ir Ekonomikas ministrija. Neatkarīgu ekspertu reģistrs tiks veidots kā Būvniecības informācijas sistēmas sastāvdaļa. Būvniecības informācijas sistēma nodrošinās elektronisku informācijas apriti.  Noteikumu projekts neparedz notariāli apstiprinātu dokumentu iesniegšanu. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

**Anotācijas III sadaļa – projekts šīs jomas neskar.**

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Projekts šo jomu neskar. |
| 2. | Cita informācija | Noteikumu projektam jāstājas spēkā līdz 2013. gada 30. jūnijam.  Pēc noteikumu projekta spēkā stāšanās, zaudēs spēku Ministru kabineta 2009. gada 13. janvāra noteikumi Nr. 26 „Noteikumi par energoauditoriem”. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts izstrādāts, lai pārņemtu Eiropas Parlamenta un Eiropas Padomes 2010. gada 19. maija direktīvas 2010/31/ES par ēku energoefektivitāti 17. panta un 18. panta 1. un 2. punkta prasības.  Direktīvas 2010/31/ES 27. pants nosaka, ka dalībvalstis līdz 2012. gada 9. jūlijam pieņem un publicē normatīvos un administratīvos aktus, kas vajadzīgi, lai izpildītu direktīvas prasības. |
| 2. | Citas starptautiskās saistības | Projekts šo jomu neskar |
| 3. | Cita informācija | Citi Direktīvas 2010/31/ES panti pārņemti ar 2012. gada 6. decembra Ēku energoefektivitātes likumu vai tiks pārņemti ar citiem normatīviem aktiem. |

|  |  |  |  |  |
| --- | --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Eiropas Parlamenta un Eiropas Padomes 2010. gada 19. maija direktīva 2010/31/ES par ēku energoefektivitāti. | | | |
| A | B | | C | D |
| Attiecīgā ES tiesību akta panta numurs (uzkaitot katru vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 17. pants | 6., 7., 8. punkts,  Ēku energoefektivitātes likuma (turpmāk – EEEL) 12. pants | | Pārņemta pilnībā | Projekts nenosaka stingrākas prasības nekā attiecīgais ES tiesību akts |
| 18. panta 1. punkts | 19., 20., 21., 22. punkts | | Pārņemta pilnībā | Projekts nenosaka stingrākas prasības nekā attiecīgais ES tiesību akts |
| 18. panta 2. punkts | 10. punkts,  Valsts pārvaldes iekārtas likums | | Pārņemta pilnībā | Projekts nenosaka stingrākas prasības nekā attiecīgais ES tiesību akts |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | | Direktīvas 2010/31/ES 17. pantā (Neatkarīgi eksperti) paredzēta iespēja dalībvalstīm izvēlēties, ka „ēku energosertificēšanu, kā arī apkures sistēmu un gaisa kondicionēšanas sistēmu inspicēšanu veiktu neatkarīgi, kvalificēti un/vai akreditēti eksperti neatkarīgi no tā, vai viņi darbojas kā pašnodarbinātie vai arī viņus nodarbina publiskas struktūras vai privātuzņēmumi.”  Ņemot vērā, ka ēku energosertificēšanai, kā arī apkures sistēmu un gaisa kondicionēšanas sistēmu pārbaudei ir nepieciešamas profesionālas zināšanas un iemaņas, Latvija direktīvas 2010/31/ES 17. pantu pārņemšanai nav paredzējusi veidot publiskas struktūras (iestādes), līdz ar to neatkarīgi eksperti profesionālos pakalpojumus sniedz pārstāvot uzņēmumu vai kā pašnodarbināta persona.  Direktīvas 2010/31/ES 18. pants (Neatkarīga kontroles sistēma) nosaka dalībvalstīm ieviest neatkarīgas kontroles sistēmas, ko izmanto, lai pārbaudītu energoefektivitātes sertifikātus un ziņojumus par apkures un gaisa kondicionēšanas sistēmu inspicēšanu.  Dalībvalstis var deleģēt pienākumus neatkarīgo kontroles sistēmu ieviešanai.  Ņemot vērā, ka noteikumu projektā neatkarīgu ekspertu kompetences atzīšanu veiks akreditētas sertificēšanas institūcijas, noteikumu projektā paredzēts, ka attiecīgās institūcijas veiks arī neatkarīgu ekspertu kontroli (uzraudzību). | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | |
| Cita informācija | | Nav | | |

|  |
| --- |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | 2012. gada 7. martā noteikumu projekts elektroniski nosūtīts nozares nevalstiskajām organizācijām. |
| 2. | Sabiedrības līdzdalība projekta izstrādē | Noteikumu projekts nosūtīts:   * Latvijas energoauditoru asociācijai (LEAA), * Latvijas Siltuma, gāzes un ūdens tehnoloģijas inženieru savienībai (LSGŪTIS), * Latvijas Arhitektu savienībai (LAS).   LSGŪTIS un LEAA ir profesionālas biedrības un tās ir piedalījušās šobrīd spēkā esošo ēku energoefektivitātes normatīvo aktu projektu izstrādē. |
| 3. | Sabiedrības līdzdalības rezultāti | Par noteikumu projektu saņemti priekšlikumu no LEAA un LAS. Atsevišķi minēto institūciju priekšlikumi ņemti vērā. Iebildumi nav saņemti. |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Normatīvā akta izpildi nodrošinās Ekonomikas ministrija un neatkarīgu ekspertu sertificēšanas institūcijas. |
| 2. | Projekta izpildes ietekme uz pārvaldes funkcijām | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav |

Ekonomikas ministrs D. Pavļuts

Vīza: valsts sekretārs J. Pūce

12.06.2013. 15:00

2690

M. Auders

67013078

[Martins.Auders@em.gov.lv](mailto:Martins.Auders@em.gov.lv)

I. Henilane

67013038

Inita.Henilane@em.gov.lv

Dz. Grasmanis

67013040

Dzintars.Grasmanis@em.gov.lv